hu hu hu hu hu hu hu hu hu hu hu sk hu hu hu hu hu hu hu en hu hu hu hu hu en en en en hu en hu hu en hu en hu hu en et en hu hu en hu en hu hu en hu en hu hu en hu en hu hu hu hu en hu hu hu hu en hu et hu hu hu hu hu hu hu hu hu en hu hu sk hu hu hu hu en hu hu hu hu hu hu fr hu eo hu sk hu hu hu hu hu hu hu hu hu hu hu hu es es
Öko-advent 4. hét | Új Város Online
A Naphimnusz Egyesület, az EcoOne Munkacsoport és az Új Város Online közös adventi kampányt hirdet: minden adventi napra egy, a napi szentírási olvasmányokból vett igéből inspirálódó elhatározást ajánlunk, amivel csökkenthetjük életvitelünk környezetre gyakorolt negatív hatását: szelektív hulladékgyűjtés, élelmiszer-pazarlás csökkentése, energiatakarékosság és a természet felfedezése mind-mind szerepelnek a vállalások között!
A látogatások hetébe lépünk most, mikor az olvasmányok a megtestesülés főbb eseményeit hozzák ismét, szinte „sűrítve”, elénk. Gábriel arkangyal meglátogatja Máriát, Mária meglátogatja Erzsébetet, és végül Jézus jön el hozzánk: csupa váratlan, csodálatos, boldogító találkozás. Találkozásokra készülődünk mi is: együtt ünnepelni szeretteinkkel Jézus eljövetelét.
Az embernek, örömben-bánatban,  leginkább a másik emberre van szüksége. Arra, aki megosztja nehéz vagy épp örömteli perceimet. Pontosan értjük Erzsébet túláradó örömét, amikor szeretett unokahúga, Megváltójának anyja tér be hozzá. Örül a figyelemnek, a segítségnek, de legjobban annak hogy kitől kapja azt.
Vajon kinek van szüksége az én látogatásomra a karácsony előtti, karácsony körüli napokban? Valakinek, aki idős? Vagy épp egy gyermeknek? Valakinek, aki nehéz vagy váratlan élethelyzetben van? Valakinek, aki messzebb él tőlem, valós vagy jelképes hegyei között? Valakinek, aki úton van, testben vagy lélekben, és nehezen igazodik el szokatlan helyzetében? Valakinek aki szegény, aki egyszerű, aki idegen, aki kicsiny?
Szállást keres a Szent Család is, a szép magyar néphagyomány szerint, ezekben a napokban. „Az én Uramnak Anyja” hozzám is bekopogtat. Szent József tőlem is helyet kér Jézus számára. Mit felelek neki? „Olyan rendetlenség van nálam, ebbe az istállóba mégse engedhetlek be!”?  Talán inkább: „Őszintén sajnálom, hogy most ilyen istálló van nálam, de boldog vagyok, ha így is elfogadod!”…
December 19. – vasárnap
„Áldozatot, ajándékot, engesztelő és égőáldozatot nem akartál, nem volt az kedves előtted” (Zsid 10,8)
Ne egyél pálmaolajat! Rengeteg termék összetevői között megtalálható, azonban előállításakor komoly és visszavonhatatlan károkat okoz a növény- és állatvilágban – konkrétan trópusi esőerdőket irtanak ki, hogy olajpálmákat telepítsenek a helyére. Mindezekkel a szegényebb területek lakói próbálnak kiszolgálni minket, és tönkreteszik azt, ami ennél sokkal nagyobb érték lenne. Legnagyobb természeti kincseiket áldozzák fel azért, hogy mi itt nagyobb luxusban éljünk.
December 20. – hétfő
„Istennél semmi sem lehetetlen.” (Lk 1,37)
Válassz aszerint, hogy annak, amit veszel, minél környezetbarátabb csomagolása legyen! Nemigen szempont ez még ma sem a gyártóknál, tehát szinte lehetetlen küldetésnek tűnik teljesíteni. A legkörnyezetbarátabb a minél kevesebb csomagolás, de a műanyag mindenképpen kerülendő, mert lebomlani nem, újrahasznosulni pedig korlátozottan tud. A papír és a fém ilyen szempontból sokkal jobb, ha szét lehet válogatni, és nincs rétegesre préselve.
December 21. – kedd
„Ne félj, Sion! Ne lankadjon kezed!” (Szof 3,16)
Ünnepek előtt fontos a rendrakás, a takarítás. Még ha a lakást talán nem is ma fogod rendbeszedni, gondosan ügyelve a szemetek szelektálására, menj ki az utcára, és tegyél rendet ott! Sajnos biztosan fogsz találni eldobott szemetet. Szedj fel, amennyit tudsz (közben ne gyűlöld azt, aki eldobta), és ha még jó helyre is dobod, az már csak hab a tortán!
December 22. – szerda
„a gazdagokat elküldte üres kézzel” (Lk 1,53)
Találd ki valamiről, amit megvennél újonnan, hogy mivel tudnád helyettesíteni! Akár használt dologgal, vagy már meglévőkből összerakhatóval. Egyáltalán: tényleg szükség lenne arra, amit megvennél? Az új dolgok előállítása elmaradott vidékeken azok életkörülményeit rontja először, akik már amúgy is szűkösen élnek. Sokszor messze vannak tőlünk, de felelősséggel tartozunk irántuk is.
December 23. – csütörtök
„Atyja írótáblát kért, és ezeket a szavakat írta rá: »János a neve.« Erre mindnyájan meglepődtek.” (Lk 1,63)
Merj szakítani a hagyományokkal: ne csomagold be az ajándékokat! Ha megnézed, máris minden sokkal több csomagolással kerül a boltokba, mint kellene. Régen rossz, ha a csomagolással szeretnénk személyessé tenni, ami 5 perc után úgyis a szemétbe kerül. Ha meglepődnek, sebaj: nyugodtan szóba hozhatod, hogy épp az irántuk érzett szeretetből döntöttél így.
December 24. – péntek
„az üdvösség ismeretére tanítod nemzetét” (Lk 1,77)
Most, hogy úgyis körbetelefonálod szeretteidet, meséld el, milyen adventi naptárunk volt! Ha találtál a napi felajánlások alatt olyat, ami nem esett nehezedre, beépítheted az életedbe; és másoknak is ajánlhatod.
Olvasóink támogatásának köszönhetően ez a cikkünk is ingyenesen hozzáférhető. Ha tetszenek írásaink, oszd meg őket barátaiddal, iratkozz fel heti hírlevelünkre, legyél te is a támogatónk!
A házastárssal és az Istennel való találkozás lelki értelemben szoros kapcsolatban állnak egymással. Hogyan tud jelen lenni Isten a házasságunkban, és mi mit tehetünk ennek erősítéséért? Nemcsak a válaszokat kapjuk meg, hanem ...
Egyedül. Egyedül? – Özveggyé válni egy hosszú házasság után
Szerettünk halála és a veszteség feldolgozása embert próbáló feladat. A gyász folyamata hasonlóan zajlik, de a különböző életkorban és élethelyzetekben mégis más jelent segítséget a lelki megnyugvásban. Fél évvel ezelőtt, 53 év ...
© 1989- Új Város Alapítvány
1088 Budapest, Rákóczi út 29. I/5.